Karel Čapek
Karel Čapek, 1890-1938, tjekkisk dramatiker og forfatter. Efter filosofistudier i Prag, Berlin og Paris slog han sig i 1917 ned i Prag og arbejdede i den første halvdel af sin forfatterkarriere sammen med sin bror, maleren Josef Čapek, som illustrerede flere af hans bøger. De fleste af Čs litterære værker rummer komiske fantasier med filosofiske idéer formet i fremtidsvisioner. De tematiserer forholdet mellem på den ene side de videnskabelige opdagelser og det teknologiske fremskridt og på den anden side menneskets frihed. Flere af skuespillene er oversat til dansk, fx R.U.R.: Rossums Universelle Robotter 1921 om en videnskabsmand, som har opfundet menneskelignende maskiner, der er mere præcise og pålidelige end mennesker og truer med at overtage verden. Maskinerne kaldte Č robotter, et udtryk, han opfandt til lejligheden. Blandt andre skuespil er Makropulos-dokumentet (1922, da. 1990), Insektliv (1922, da. 1975), Moderen (1938, da. 1990) og den lille ‘poetik’ Hvordan et skuespil bli’r til (da. 1946). Flere af Čs romaner er omskrevet til skuespil, fx Krigen mod salamanderne (1936, da. 1977). 

Bibliografi: Čapek, K Hvordan et Skuespil bli’r til Ill. J Čapek, (oversat af E W Neuhard) 1946; Bradbrook, B R Karel Čapek: in pursuit of truth, tolerance, and trust 1998; Scheinpflugová, O Mit Liv med Karel Čapek (Oversat af E W Neuhard) 1947. 